РЕПУБЛИКА СРБИЈА

НАРОДНА СКУПШТИНА

Одбор за културу и информисање

16 Број: 06-2/79-24

24. јул 2024. године

Б е о г р а д

З А П И С Н И К

ДРУГЕ СЕДНИЦЕ ОДБОРА ЗА КУЛТУРУ И ИНФОРМИСАЊЕ

НАРОДНЕ СКУПШТИНЕ РЕПУБЛИКЕ СРБИЈЕ,

ОДРЖАНЕ 22. ЈУЛА 2024. ГОДИНЕ

Седница је почела у 11,00 часова.

Седници су присуствовали: Јадранка Јовановић, Лепомир Ивковић, Небојша Бакарец, Душан Марић, Татјана Николић, Марко Атлагић, Невена Ђурић, Акоши Ујхељи, Бранимир Јовановић, Јован Јањић, Бранко Миљуш, Ивана Роквић и др Зоран Лутовац, чланови Одбора.

Седници су присуствовали: Татјана Николић (Наташа Јовановић), Бранимир Јовановић (Сања Јефтић Бранковић) Душан Марић (Јован Колунџија) Владимир Пајић (Бранко Миљуш) и Драгана Рашић (Зоран Лутовац), заменици чланова Одбора.

Председавајући је сагласно члану 23. став 3. Пословника Народне скупштине констатовао да су испуњени услови за рад и одлучивање, а затим се прешло на рад по предложеном Дневном реду.

За ову седницу је одређен следећи

**Д н е в н и р е д:**

1. Разматрање Предлога закона о изменама Закона о привременом уређивању начина наплате таксе за јавни медијски сервис (број 011-1618/24 од 4. јула 2024. године), који је поднела Влада, у начелу;
2. Разматрање Предлога закона о потврђивању Споразума између Владе Републике Србије и Владе Народне Републике Кине о спречавању крађе, тајних ископавања и незаконитог увоза и извоза културних добара (број 011-1513/24 од 20. јуна 2024. године), који је поднела Влада;
3. Разматрање Предлога закона о потврђивању Споразума о финансирању поновног успостављања заједничке сталне изложбе у Блоку 17 Државног музеја Аушвиц-Биркенау (број 011-1689/24 од 11. јула 2024. године), који је поднела Влада.

Предложени дневни ред Друге седнице Одбора је стављен на гласање на предлог председнице Одбора Невене Ђурић. За је гласало 10, против 1 народни посланик и 1 народни посланик је био уздржан док 1 народни посланик није гласао.

Председница Одбора Невена Ђурић обавестила је присутне чланове и заменике чланова Одбора да седници присуствују представник Министарства културе др Станко Благојевић, в.д. помоћник министра за међународну сарадњу и европске интеграције, као и представници Министарства информисања и телекомуникација Милан Добривојевић, државни секретар и Дејан Стојановић, Сектор за информисање и медије министарства.

1. ПРВА ТАЧКА ДНЕВНОГ РЕДА: Разматрање Предлога закона о изменама Закона о привременом уређивању начина наплате таксе за јавни медијски сервис (број 011-1618/24 од 4. јула 2024. године), који је поднела Влада, у начелу;

Расправу је отворила председница Одбора подсећајући присутне да је Влада Републике Србије поднела овај предлог и дала реч представнику Министарства информисања и телекомуникација Милану Добривојевићу.

Добривојевић је нагласио да је циљ овог предлога Закона да се отклоне околности које би могле да доведу у питање рад медијских јавних сервиса као и да се привримено продужи начин финансирања јавних медијских сервиса, који се делимично финансирају из буџета Републике Србије. Нагласио је да је, имајући у виду, повећавање трошкова пословања ЈМУ с обзиром да се висина таксе није мењала од 2020. године а да се сада увећава за 16,2%. Напоменуо је да сматра да повећање таксе није велико и да ће се на овај начин обезбедити несметани услови за рад медијских јавних сервиса. Позвао је народне посланике да подрже Предлог закона.

Председница Одбора је отворила расправу. Народни посланик Бранко Миљуш је напоменуо да је лоше што се не говори о безбедности новинара и позвао је председника Вучића да обезбеди снимак напада на новинара Вука Цвијића. Посланик је цитирао изјаву председника РС Александра Вучића из 2012. године о укидању телевизијске претплате. Такође, посланик је цитирао налаз „Демостата“ о РТС и Јутарњем програму, којим се маргинализује опозиција. Изнео је и детаљније податке о поменутом истраживању и истраживању БИРОД-ија. Назначио је да се крши Устав Републике Србије и закони који се односе на медије и објективно информисање те да РТС нема информативни програм већ ПР – режимски програм. Рекао је да Влада РС отима грађанима 1,7 милијарди динара, повећавањем такси. Напоменуо је да РТС није независан, и да ССП захтева да се ослободи РТС за другачије мишљење. Предложио је да се направи јавно слушање Извештаја Известитељке УН о раду медија у Србији.

Народни посланик Зоран Лутовац је напоменуо да је Народна скупштина највише законодавно тело које се бави контролом извршне власти и да је недопустиво да Одбор није имао седнице посвећене хајци и прогону новинара и уметника, који су се усудили да критички говоре о власти. Говорио је и о хајци на не-режимске медије, да је недопустиво да се председница парламента сада понаша као портпаролка Владе и заступник извршне власти у парламенту. Говорио је о „потреби за обезбеђење услова за остварење потребе да се обавља основна делатност РТС“ и напоменуо да је РТС пропагандни сервис, затражио промену РТС у складу са Уставом у делу извештавања или да претплату плаћају само чланови СНС-а којима је РТС намењен. Напоменуо је да не постоји плурализам мишљења, да постоји приватни интереси, те да је битан принцип који се тиче ранијег политичког обећања. Истакао је да је потребан стабилан систем финансирања за прави јавни сервис и да нема уређивачке независности.

Председница Одбора Невена Ђурић је упозорила народне посланике да не говоре о темама које нису на дневном реду, већ да је потребно да се расправља о актима. Навела је да не-режимски медији нису ту већ да су тајкунски и да они таргетирају председника и његову породицу.

Народна посланица Ивана Роквић се осврнула на рад РТС-а нагласивши да РТС не ради свој посао, да је СНС обећао укидање претплате, цитирала извештаје Независног ревизора о раду РТС-а нагласивши да је посао посланика да грађани живе добро. Истакла је да је 349 РСД с обзиром на то да 6% живи у апсолутном сиромаштву и да једна четвртина становништва нема средстава за задовољавање основних животних потреба. РТС како је нагласила краде новац од грађана преко харача и спроводе се уз помоћ државних органа принудне наплате.

Председница Одбора Невена Ђурић је реаговала на излагање посланице Роквић напомињући да се опозиција служи лажима и напоменула да не постоји могућност обмањивања или манипулације грађанима који су на изборима дали одлуку о томе коме поклањају своје поверење односно бирају политичку опцију. Истакла је да грађани живе боље и да власт ради у интересу грађана.

Народни посланик Небојша Бакарец је замолио да се посланици врате на тачку дневног реда те да се претплата повећава за мање од пола евра и да му није јасно зашто се опозиција томе противи. Такође је истакао да седнице Одбора нису трибине за насиље, да је већина владајућих кадрова РТС људи који су тамо били и пре промене власти, да власт држи људе на функцији без обзира на њихову политичку оријентацију. Рекао је да је опозиција много више присутна од власти на јавном сервису и да власт нема намеру да утиче на РТС. Истакао је да је опозиција 2000. и 2019. године имала насилне упаде у РТС. Обратио се посланику Миљушу за ког је рекао да је писао хвалоспеве о Вучићу у време док је био уредник листа „Експрес“ те да је променио више политичких странака након тога. Цитирао је изјаве Срђана Шкора и текстове Драже Петровића из листа „Данас“. Посланик Бакарец је подсетио да Тужилаштво за организовани криминал и даље води истрагу за наношење штете од 688 милиона динара коју је учинила компанија „Дајрект медија“ због корупције и пословања под условима који нису предвиђени закона. У мрачној држави тако нешто није могуће јер власници тих фирми и даље имају своје послове са РТС.

Народни посланик Бранко Миљуш је нагласио да преко 60 судија је ослободило наводне тајкуне од било каквих оптужби, да не постоји ниједна агенција или институција која је позитивно оценила рад РТС-а те да то треба да буде озбиљна тема одбора и парламента.

Народни посланик Јован Јањић је цитирао Закон о јавним медијским сервисима и напоменуо да треба да буде самосталан, те да то не значи да треба да буде држава у држави. Питао је да ли грађани знају како се троши новац од којих се узима, како се објективно извештавају грађани, да РТС има дискриминаторски однос према неким политичким опцијама. Сматра да је неморално повећавати претплату.

Народни посланик проф. др Марко Атлагић је рекао да је рад јавног сервиса важна тема, да ће подржати Предлог закона и да критичари који су одмах напали председника државе на седници да нису у праву. Циљ је да се укине РТС претплата и да ће вероватно у будућности то бити реалност. Осврнуо се на присуство власти на РТС рекавши да су они који су говорили пре њега пристрасни и да заступљеност председника Вучића зависи од његове активности која је заиста фасцинирајућа. Рекао је да ће увек свако имати примедбе на јавни сервис, да сматра да је јавни сервис пристојан али да има одређених предлога, да се више обезбеди садржаја из области образовања и васпитања. Напоменуо је да критика треба да се заснива на истинитости изнетих чињеница, да РТС не ствара вести већ да Н1 ствара информације, а телевизије треба да информишу а не да стварају вести већ треба да их преносе. Цитирао је уредника Њу Јорк Тајмса из 1953. године и поменуо хајке и нападе на Владимира Орлића и Ану Брнабић. Н1 је објавила 463 најгорих увреда председника Србије у историји новинарства. Нагласио је да се дијалог треба водити на бази чињеница и истакао пример необјективног извештавања у вези ауто-пута Милош Велики.

Народна посланица Ивана Роквић је рекла да њена странка није била у власти. У даљем току обраћања посланица је напоменула да је 350 РСД у односу на обећање председника СНС-а неприхватљива јер је обећано потпуно укидање РТС претплате и указала на вређање господина Лутовца, Дражу Петровића из листа „Данас“. Рекла је да јавност не зна где милиони намењени РТС-у иду, да се одобрени пројекти не реализују а неки други се реализују, да постоје малверзације везане за уредницу Анету Ивановић.

Народни посланик Зоран Лутовац нагласио је да постоји неразумевање Народне скупштине, за коју је рекао да није сервис власти. За Одбор за културу и информисање рекао је да нема важнијих друштвених питања од прогона новинара и културних стваралаца. Нагласио је да су се партија и држава сјединиле, да постоји узурпација државе од стране партије те да је појављивање функционера у исто време појављивање представника његове странке. Нагласио је да је то противуставно. Истакао је да милион људи у Србији према званичним подацима просек пензије 240 евра. Говорећи о просечним платама рекао је да у просек се рачунају и плате 50.000 динара и плата од милијарду. Рекао је да према подацима „Форбс“-а у Србији живи 48 милијардера и 33000 милионера. Напоменуо је да је председник Србије противуставно активан.

Председница одбора Невена Ђурић је напоменула да јој је занимљива реченица да представници опозиције не могу да се нађу на РТС, а било је дебатних емисија са три предстаника опозиције а једног представника власти. Очигледно је да опозиција манипулише грађанима.

Народна посланица Татјана Николић је напоменула да се дискусија расплинула, подсетила колеге да је Скупштина свето писмо, упутила питање опозицији везано за рушење те скупштине. Народна посланица је напоменула да се у Европи такса плаћа у просеку 3 евра, да повећање није велико за РТС претплату. Нагласила је да опозиција задире у уређивачку политику РТС што није тема ове седнице.

Народни посланик Душан Марић је у свом излагању рекао да не постоје медији у свету са уређивачком независношћу и да сви јавни сервиси у свету помажу власт. Сложио се са примедбама опозиције и позвао их направе медије који објективно информише грађане. Оценио је да има одређене примедбе на програм РТС (снимање и приказивање филмова у којима се промовише насиље, криминалци и наркоманија) те да то треба да буде тема озбиљне расправе са РТС. Оценио је да је програм РТС најобјективнији у Србији.

Народна посланица Ивана Роквић упозорила је на кршење правила вођења седнице. Рекла је да политика Н1 није тема одбора и позвала се на Правилник РТС који треба да буде примењиван а не да подржава власт.

Народни посланик Небојша Бакарец је реаговао на реченице о прогону људи из области из културе. Рекао је да опозициони медији прогоне глумце који подрже СНС, сатанизовали су математичара Стојана Ранђеловића а СНС поштује људе из опозиције.

Народни посланик Бранко Миљуш је рекао да опозиција нема и не контролише медије. Рекао је да му је важно да се на одбору разговара о РТС-у и о свим другим медијима.

Председница одбора је закључила расправу и ставила на гласање Предлог закона о изменама Закона о привременом уређивању начина наплате таксе за јавни медијски сервис (број 011-1618/24 од 4. јула 2024. године), који је поднела Влада, у начелу.

Укупно је гласало 13 народних посланика. ЗА прихватање Предлога закона гласало је 9 народних поланика, ПРОТИВ прихватања Предлога закона гласала су четири народна посланика.

Народни посланик Небојша Бакарец је предложио да известилац о овој тачки дневног реда буде председница Одбора Невена Ђурић. Председница одбора је ставила на гласање наведени предлог. ЗА прихватање предлога гласало је 9 народних посланика, ПРОТИВ је гласало три народна посланика, један народни посланик је био УЗДРЖАН. Гласало је укупно 13 народних посланика.

Председница Одбора је након спроведеног гласање констатовала да је прихваћен предлог да она буде известилац на пленарној седници Народне скупштине.

1. ДРУГА ТАЧКА ДНЕВНОГ РЕДА: Разматрање Предлога закона о потврђивању Споразума између Владе Републике Србије и Владе Народне Републике Кине о спречавању крађе, тајних ископавања и незаконитог увоза и извоза културних добара (број 011-1513/24 од 20. јуна 2024. године), који је поднела Влада;

Председница Одбора Невена Ђурић је отворила другу тачку дневног реда, Разматрање Предлога закона о потврђивању Споразума између Владе Републике Србије и Владе Народне Републике Кине о спречавању крађе, тајних ископавања и незаконитог увоза и извоза културних добара (број 011-1513/24 од 20. јуна 2024. године), који је поднела Влада и дала реч Станку Благојевићу, в.д. помоћнику министра културе за међународну сарадњу и европске интеграције.

Благојевић је присутне чланове Одбора упознао са садржајем Предлога закона. Указао је на две важне димензије од значаја за усвајање Предлога закона рекавши да је то билатерални споразум и да је заснован на подизању општих нивоа Свеукупног стратешког партнерства са Народном Републиком Кином. Истакао је да постоји јавна свест колико су врсте криминала које су предмет закона јавно значајне и да се креира оквир за заштиту културног наслеђа. Позвао се на Конвенцију УНЕСКО-а и напоменуо њихов позив за билатерално уређивање ових питања.

Након излагања в.д. помоћника министра, ниједан народни посланик се није јавио за реч.

Председница Одбора Невена Ђурић је ставила на гласање Предлог закона о потврђивању Споразума између Владе Републике Србије и Владе Народне Републике Кине о спречавању крађе, тајних ископавања и незаконитог увоза и извоза културних добара (број 011-1513/24 од 20. јуна 2024. године), који је поднела Влада. Гласало је укупно 13 народнх посланика. ЗА прихватање Предлога закона гласало је 10 народних посланика, ПРОТИВ прихватања Предлога закона гласао је 1 народни посланик а 1 народних посланик је био УЗДРЖАН.

Председница Одбора Невена Ђурић је констатовала да је Одбор, већином гласова, прихватио Предлог закона о потврђивању Споразума између Владе Републике Србије и Владе Народне Републике Кине о спречавању крађе, тајних ископавања и незаконитог увоза и извоза културних добара (број 011-1513/24 од 20. јуна 2024. године), који је поднела Влада.

Народни посланик Небојша Бакарец је предложио да известилац о овој тачки дневног реда буде председница Одбора Невена Ђурић. Председница одбора је ставила на гласање наведени предлог. О наведеном предлогу гласало је 13 народних посланика. ЗА прихватање предлога гласало је 9 народних посланика, ПРОТИВ је гласао 1 народни посланик, један народни посланик је био УЗДРЖАН. 2 (два) народна посланика нису гласала.

Председница одбора је констатовала да је Одбор већином гласова одредио известиоца за другу тачку дневног реда.

1. ТРЕЋА ТАЧКА ДНЕВНОГ РЕДА: Разматрање Предлога закона о потврђивању Споразума о финансирању поновног успостављања заједничке сталне изложбе у Блоку 17 Државног музеја Аушвиц-Биркенау (број 011-1689/24 од 11. јула 2024. године), који је поднела Влада.

Председница Одбора Невена Ђурић је отворила расправу о трећој тачки дневног реда, Разматрање Предлога закона о потврђивању Споразума о финансирању поновног успостављања заједничке сталне изложбе у Блоку 17 Државног музеја Аушвиц-Биркенау (број 011-1689/24 од 11. јула 2024. године), који је поднела Влада. Реч је дала Станку Благојевићу, в.д. помоћнику министра културе за међународну сарадњу и европске интеграције.

Помоћник министра Станко Благојевић се осврнуо на општи контекст значајног документа који се односи на заједничко финансирање република бивше Југославије објекта и опреме павиљона „Југословенски павиљон“. Реч је о финансијском документу, Србија плаћа део обнове грађевине и део поставке изложбе, која ће комбиновати материјале свих држава бивше Југославије. Документ је потписан у Паризу од стране министара културе шест република и усаглашен је први корак, следећи сценарио и активност је израда Плана изложбе.

Ниједан члан Одбора није се јавио за реч, те је председница Одбора Невена Ђурић закључила расправу о трећој тачки дневног реда.

Председница Одбора Невена Ђурић је отворила гласање о Предлогу закона о потврђивању Споразума о финансирању поновног успостављања заједничке сталне изложбе у Блоку 17 Државног музеја Аушвиц-Биркенау (број 011-1689/24 од 11. јула 2024. године), који је поднела Влада. Гласало је укупно 12 народнх посланика. ЗА прихватање Предлога закона гласало је 10 народних посланика, ПРОТИВ прихватања није гласао ниједан народни посланик. 2 (два) народна посланика су били УЗДРЖАНИ.

Председница Одбора је констатовала да је Одбор већином гласова одлучио да прихвати у начелу Предлог закона о потврђивању Споразума о финансирању поновног успостављања заједничке сталне изложбе у Блоку 17 Државног музеја Аушвиц-Биркенау (број 011-1689/24 од 11. јула 2024. године), који је поднела Влада.

На предлог народног посланика Небојше Бакареца да председница Одбора буде известилац на пленуму Народне скупштине о овој тачки дневног реда, председница Одбора Невена Ђурић је отворила гласање о известиоцу по овој тачки дневног реда. Гласало је укупно 11 народних посланика. ЗА је гласало 9 народних посланика, ПРОТИВ је гласао 1 народни посланик, УЗДРЖАН је био 1 народни посланик, а 2 народна посланика НИСУ ГЛАСАЛИ.

Седница је завршена у 12.29 часова.

СЕКРЕТАР ПРЕДСЕДНИК ОДБОРА

Дана Гак Невена Ђурић